Israel și Hamas nu par să ajungă la un acord de pace prea curând
Eșec total în negocierile de pace dintre Israel și Hamas. Fâșia Gaza nu scapă de bombardamente prea curând, iar suferința palestinienilor prinși la mijloc acolo între israelieni și teroriștii din Hamas va continua.
După informațiile vehiculate în weekend despre presiunile internaționale asupra Israelului pentru a accepta un armistițiu efectiv în Gaza în cadrul unui acord de eliberare a ostaticilor, prim-ministrul Benjamin Netanyahu a emis o declarație fermă.
Șeful Guvernului din Israel a subliniat că țara sa nu va accepta întreruperea campaniei militare și retragerea trupelor IDF din Fâșia Gaza.
„Israelul nu poate accepta acest lucru. (…)
Nu suntem pregătiţi să acceptăm o situaţie în care batalioanele Hamas ies din buncărele lor, preiau din nou controlul asupra Fâşiei Gaza, îşi reconstruiesc infrastructura militară şi se întorc să ameninţe cetăţenii Israelului în comunităţile din jur, în oraşele din sud, în toate părţile ţării. (…)
Israelul nu va fi de acord cu cererile Hamas, care înseamnă capitulare, şi va continua luptele până când toate obiectivele sale vor fi atinse”, a afirmat premierul Netanyahu.
Prim-ministrul din Israel a subliniat că acceptarea cererilor Hamas ar putea atrage doar un nou conflict și ar oferi Hamasului oportunitatea de a comite alte atrocități în viitor.
Benjamin Netanyahu a reiterat că Israelul rămâne deschis la un acord, însă Hamasul „persistă în pozițiile sale”.
Acuzații grave la adresa lui Netanyahu
Oficiali de rang înalt din Statele Unite, Qatar și Egipt sunt prezenți la Cairo pentru negocierea unui acord, alături de oficiali ai Hamas. Netanyahu a decis să nu trimită o delegație.
Ȋn tot acest timp, Hamas refuză orice fel de acord în care nu va fi trecută explicit și încheierea războiului.
Potrivit AFP, un oficial al Hamas a afirmat că gruparea palestiniană nu va accepta „sub nicio formă un acord care să nu prevadă în mod explicit încheierea războiului”.
„Informaţiile noastre confirmă că Netanyahu încetineşte personal un acord din calcule personale”, a adăugat oficialul Hamas, care a dorit să rămână anonim.
Anterior, Hamas îl acuza pe Netanyahu că a venit cu tot mai multe declarații care au drept scop „în mod clar să ducă la eşuarea unui acord”.
Statul Israel vrea „să îşi recupereze ostaticii fără a fi nevoit să oprească agresiunea asupra Gaza”, indică oficialul Hamas.
„Încăpăţânarea (Israelului) ar putea pune în pericol negocierile şi Netanyahu poartă întreaga responsabilitate pentru acest lucru. (…) Suntem dornici să ajungem la un acord, dar nu cu orice preţ”, a încheiat acesta.